  Туспуктэм: Григорий Фомин Майя Бывальцева 2023-тӥ арын Удмуртиысь каръёсын но черкогуртъёсын эмъюртъёс доры нуись 17 сюресъёсты тупатъязы. Ужъёсты Росси азьмуртэн кичӧлтэм «Кышкыттэм ӟечлыко сюресъёс» («Безопасные качественные дороги») йӧскалык ӵектосъя быдэстӥзы. Со сряысь элькун тӧролэн но кивалтэтлэн пресс-службазы ивортӥз. « Таяз арын эмъюртъёс, ФАП-ёс дорозь 8 иськемлэсь трос сюресъёсты тупатъямы. Нош оглом йӧскалык ӵектос ужан дыр ӵоже — 30 иськемлэсь трос. Эмъяськонниос доры сюресъёсты выльдыса, ми эмъюрттэтэз матэгес кариськом, угось эмъюртэ вуттон ӝоглыкен адямилэн улонэз гераськемын » Алексей Горбачёв, Удмуртиысь транспортъя но сюрес возёсъя министр 2023-тӥ арын эмъюртъёс дорозь сюресъёсты Вавож, Вотка, Дэри, Можга, Сарапул, Сьӧлта, Ува, Шаркан, Эгра, Якшур-Бӧдья ёросъёсын тупатъязы. Дэри ёросысь Вуж Кены гуртын туэ Механизаторъёслэсь ульчазэс выльдӥзы, солэн кузьдалаез 900 метр. Сюрес фельдшер-акушер пункт доры мынэ, вӧзаз сюресчиос транспортэз пуктон инты лэсьтӥзы. Сюрес шобрет сяна, гуртын выль тротуар но кылдӥз. « Тротуаръёс татын ноку но ӧй вал. Нош Вуж Кены пыр ортчись сюрес кык гуртъёсты герӟа – Вуж Кеныез но Дӥньтэм гуртэз. Та дырозь гуртоос машина сюрес вылтӥ ветлоно луо вал, со туж кышкыт. Вуоно арын Вуж Кеныысен Дӥньтэмозь сюресэз тупатъяны чакламын. Бускель гуртын но умой сюрес но тротуар лэсьтом » Мария Гафиева, Дэри ёросысь «Каменское» интывыл управленилэн кивалтӥсез Оглом 2023-тӥ арын йӧскалык ӵектосъя 118 иськем мында 78 сюрес люкетъёс тупатъямын луозы. Тодэ вайытом, 2024-тӥ арын «Кышкыттэм ӟечлыко сюресъёс» йӧскалык ӵектосъя 73 муниципал сюресъёсты тупатъялозы, соослэн огъя кузьдалазы 73,7 иськем. Тегъёс: сюресъёс тупатъянужъёс эмъяськонниос йӧскалыкӵектосъёс Удмуртия  